**Kalundborg**

**Lærerkreds**

**Nytorv 8,1**

**Kalundborg**

**Tlf:**

**5951 5112**

**Mail:**

**053@dlf.org**

**Hjemmeside:**

**www.**

**kreds53.org**

**Åbningstider**

**Kredskontoret:**

Mandag 10-15

Tirsdag 10-15

Onsdag 10-15

Torsdag10-15

Fredag 9-13

|  |  |  |
| --- | --- | --- |
|  |  **Nyhedsbrev****Nr. 12****32. Årgang** | **Faglig information****til medlemmerne fra****Kalundborg Lærerkreds*****10. oktober 2023*** |

**Budget 2024**

I denne uge – 11/10 – er der andenbehandling af budgettet for 2024 i kommunalbestyrelsen. I har sikkert selv set overskrifterne for nogle uger siden, da det brede forlig blev vedtaget.

Der er mange dele, vi som lærere kan være rigtig godt tilfredse med. Helt indlysende er det selvfølgelig vigtigt, at vi ikke skal spare, som det sker i mange andre kommuner. Også vigtigt – at vores samlede kommunalbestyrelse står bag, at alt hvad der kunne skrabes sammen af økonomisk råderum, skulle bruges på børn og unge.

Et par nedslag i budgetaftalen:

* Der tilføres 4,2 mio. kr. til betaling for den øgede tilgang af børn til specialtilbud
* Børn- og familieafdelingen (socialrådgivere m.fl.) får tilført 5 mio. til håndtering af flere og mere komplekse sager
* Børn- og familieudvalget har fået 4,6 mio. kr. til at styrke folkeskolestrategien. Når udvalget har set på det, kommer Sammen om Skolen også på banen her med input til, hvor pengene kan gøre mest gavn.
* Det sted, hvor politikerne valgte slet ikke at lytte til høringssvarene, er i forbindelse med beslutningen om at flytte Kathøjskolen til Hvidebækskolen. Det er meget svært at forstå, hvorfor den beslutning ikke kunne have ventet et år, hvor det så kunne undersøges, hvad det konkrete behov er, hvor en passende placering kunne være osv.
* I hensigtserklæringerne står der bl.a. at forligspartierne – dvs. ALLE partierne – gerne vil investere i folkeskolerne i de kommende år. Derfor har de bestilt en analyse af, hvordan man kan understøtte og udvikle folkeskolerne – inkl. specialskolerne. Det ser ud til primært at omhandle bygningsmassen.

[I kan læse hele budgetaftalen her.](https://dagsordener.kalundborg.dk/vis/pdf/bilag/efb3fd7e-31fa-453c-8a31-2315cba8a0c9/?redirectDirectlyToPdf=false)

**Nye aftale om lokalløn – forhåndsaftalen**

Som bekendt skal en lille del af de samlede lønmidler forhandles lokalt. Derfor er vi hvert år til forhandling med HR og skolelederne.

For skolekonsulenterne i BLU forhandles på personniveau. I år har der været lidt forvirring om, hvem der skulle deltage i forhandlingen – og hvem der skulle informere hvem om resultatet, – det arbejder vi på at gøre meget bedre til næste år.

For alle lærerne i skolerne forhandles en forhåndsaftale, som indeholder fx lokale rekrutteringstillæg, tillæg for ekstra linjefag og klasselærertillægget. Den endelige tekst er ikke helt færdig, men nu er beløbene beregnet. Det bliver fremover sådan, at lærere med særlige kvalifikationer, som har været ansat i 6 år, får et årligt tillæg på 5000 kr. Ansatte, som tager læreruddannelsen – inkl. Teach First-studerende – får et årligt tillæg på 10.000 og endelige stiger klasselærertillægget til 3875 kr. kr. år. (Tillæg er i 00-kroner – dv., at tallet fx de 5000 kr. skal ganges med 1,498304 – og så har man det årlige tillæg i 2023-kroner. Herefter udbetales en tolvtedel hver måned.)

*Lone Varming,*

*kredsformand*

**LÆRERNES**

**A-KASSE**

**TLF:**

**70 10 00 18**

**LÆRERNES**

**PENSION**

**TLF:**

**70 21 61 31**

**Hoved**

**foreningen**

**DLF:**

[**www.dlf.org**](http://www.dlf.org)

**Valg til Danmarks Lærerforenings hovedstyrelse – Tjek din mailadresse**Der er snart valg til Danmarks Lærerforenings hovedstyrelse, her afgøres hvem, der skal sidde i hovedstyrelsen i perioden fra 1. januar 2024 til 31. december 2027.
Danmarks Lærerforenings hovedstyrelse består af formanden, næstformanden, der begge er valgt på DLF’s nyligt afholdte kongres samt 19 medlemmer, som vælges af DLF’s medlemmer. Herudover er formanden for skolelederforeningen og formanden for Lærerstuderendes Landskreds også en del af hovedstyrelsen.
Valget til hovedstyrelsen foregår i perioden 23. november til 5. december 2023. Alle stemmeberettigede medlemmer vil d. 23. november 2023 modtage en mail med et link til afstemningen.

**Kvartalsopgørelse med udgangen af oktober**

Med udgangen af oktober er det igen tid til, at ledelsen til hver enkelt lærer skal udlevere en opgørelse over den præsterede arbejdstid for det første kvartal af skoleåret. Som lærer arbejder du på en årsnorm, og der er hen over året udsving i, hvor mange arbejdstimer du præsterer som følge af elevernes undervisningsdage og opgavernes karakter.

Formålet med kvartalsopgørelserne er, at du og din leder løbende kan følge med i den præsterede arbejdstid og forholde jer til antallet af arbejdstimer for den resterende del af

skoleåret sammenholdt med dine opgaver og ligger desuden til grund for korrekt opgørelse af præsteret arbejdstid ved skoleårets afslutning.

*Søren Rytter Johansen,*

*sagsbehandler*

**Lønstigning pr. 1. oktoberKommunerne**Pr. 1. oktober 2023 er der aftalt en generel lønstigning og udmøntning fra reguleringsordningen, som betyder, at lønsatserne stiger ca. 1,25% i forhold til lønsatserne pr. 30. september 2023.
Af de 6 satsstigninger i OK21-perioden er stigningen pr. 1.10.2023 aftalt som den næststørste.

**Regionerne**Pr. 1. oktober 2023 er der aftalt en generel lønstigning og udmøntning fra reguleringsordningen, som betyder, at lønsatserne steg ca. 0,48% i forhold til lønsatserne pr. 30. september 2023.
Af de 6 satsstigninger i OK21-perioden er stigningen pr. 1.10.2023 aftalt som en mindre stigning. Den største stigning i regionerne blev udmøntet pr. 1. oktober 2022.

*Søren Rytter Johansen,*

*Sagsbehandler*

**Efterårsferie og sygdom - *Genudsendelse***

Skulle du være så uheldig at blive syg i efterårsferien, skal du være opmærksom på, at efterårsferien ikke længere er at betragte som egentlig ferie, men i stedet som elevfri dage (eller 0-dage).

Sygdom i efterårsferien giver derfor ikke ret til erstatningsferie, men betragtes som enhver anden sygdomsperiode i løbet af året.

*Søren Rytter Johansen,*

*sagsbehandler*